钦定古今图书集成/理学汇编/文学典/第060卷 > 张道古
## 钦定古今图书集成/理学汇编/文学典/第060卷 > 张道古

按《全唐诗话》，道古，临淄人，景福中进士，释褐为著作
郎，迁右拾遗。播迁之后，方镇阻兵，道古上危乱疏云：
“只今刘备、孙权已生于世矣。”谪施州司户参军。后入
蜀，王氏闻而憾之，乃变姓名，卖卜导江青城市中。建
开国，召为武部郎中。至玉垒关，谓所亲曰：“吾唐室谏
臣，终不能拳跽与鸡犬同食。虽召必再贬，于死之日”，
葬我于关东不毛之地，题曰《唐佐辅补阙张道古墓》。
后遇害，妻亦继亡。蜀主悯之，俾祔葬焉。郑云叟在华
闻之，有诗哭之曰：“曾陈章疏忤昭皇，扑落西南事可
伤。岂使谏臣终屈辱，直疑天道恶忠良。生前卖卜居
三蜀，死后驰名遍大唐。谁是后来修史者，言君力死
正颓纲。”

昭宗时，张道古贡《五危二乱表》，黜居于蜀。后闻驾走
西岐，又迁东洛，皆契五危之事，悉归二乱之源。因吟
一章上蜀王，诗曰：“封章才达冕旒前，黜诏俄离玉座
端。二乱岂由明主用，五危终被佞臣弹。西巡凤府非
为固，东播銮舆卒未安。谏疏至今如尚在，谁能更与
读来看。”